Projekts

LATVIJAS REPUBLIKAS MINISTRU KABINETS

2011.gada

Rīgā (prot.Nr. .§)

**Par Ministru kabineta atbildes vēstules projektu**

**Latvijas Republikas Saeimas Ārlietu komisijai**

**Latvijas Republikas Saeimas**

**Ārlietu komisijai**

Par Baltijas valstu centralizēti iepērkamo

medikamentu un medicīnas preču kopīgas

iepirkuma sistēmas izveidi

Ministru kabinets 2011.gada 5.decembrī ir saņēmis Latvijas Republikas Saeimas Ārlietu komisijas vēstuli, kurā lūgts uzraudzīt grozījumu Publisko iepirkumu likumā pēc iespējas ātrāku virzību Ministru kabinetā un to ātrāku nodošanu pieņemšanai Saeimā.

Atbildot uz izteikto lūgumu, Ministru kabinets informē:

1) Baltijas Ministru padomes izveidotajā veselības jautājumu darba grupā (turpmāk – Veselības jautājumu darba grupa), Baltijas valstu atbildīgās ministrijas vienojās par ietvaru valstu centralizēti iepērkamo medikamentu un medicīnas preču kopīga iepirkuma veikšanai. Tā rezultātā, Veselības jautājumu darba grupa izstrādāja un vienojās par tekstu *Partnerlīgumam starp Latvijas Republikas Veselības ministriju, Igaunijas Republikas Sociālo lietu ministriju un Lietuvas Republikas Veselības ministriju par vienotiem medikamentu un medicīnas preču iepirkumiem un centralizēti iepērkamo medikamentu un medicīnas preču aizdošanu* (turpmāk – Partnerlīgums). Partnerlīgums paredz valstīm ik gadu vienoties par kopīgo iepirkumu saturu, apjomu, kā arī kopīgo iepirkumu veicēju valsti. Tas nozīmē, ka katram iepirkumam iespējama cita valsts, kā arī par kopīgu iepirkumu iespējams vienoties visām trīs Baltijas valstīm, vai arī tikai divām no valstīm. Partnerlīgums paredz arī iespēju valstīm nepieciešamības gadījumā aizņemties no otras valsts centralizēti iepērkamos medikamentus vai medicīnas preces, parakstot katrā konkrētā gadījumā aizdevuma līgumu.

2) Publisko iepirkumu likuma (turpmāk – Likums) 16. panta trešā daļa nosaka, ka *pasūtītājs var nepiemērot šā likuma prasības, ja iepirkumu tā vajadzībām veic centralizēto iepirkumu institūcija, kas atrodas citā Eiropas Savienības dalībvalstī, un, veicot attiecīgo iepirkumu, tā piemēro tādu normatīvo aktu prasības, kuri atbilst Eiropas Savienības tiesībām publiskā iepirkuma jomā.* Partnerlīguma saskaņošanas procesā ar Ārlietu, Tieslietu un Finanšu ministrijām, Tieslietu ministrija norādīja uz faktu, ka Likuma spēkā esošā redakcija neliedz līguma projekta ietvaros Lietuvai un Igaunijai veikt kopīgos iepirkumus Latvijas pasūtītāju vajadzībām, tomēr tā liedz  iepirkumu veikšanu citu Partnerlīguma pušu pasūtītāju vajadzībām, ja vadošais partneris ir Latvija, līdz ar to, vai nu Partnerlīgums būtu apstiprināms Saeimā, vai arī ir nepieciešams atbilstoši papildināt Likuma normas. Veselības ministrija uzskata, ka tieši Likuma grozījumi, un nevis Partnerlīguma apstiprināšana Saeimā, atbilstu labas pārvaldības principiem, tā kā nodrošinātu iespēju arī citām nozarēm veikt kopīgus starpvalstu iepirkumus pēc vienotām Likuma normām.

3) Ņemot vērā visu iepriekš minēto, Veselības ministrija izstrādāja un saskaņoja ar Tieslietu ministriju un Iepirkumu uzraudzības biroju, priekšlikumu papildināt likumprojektu „Grozījumi Publisko iepirkumu likumā” ar 16.panta ceturto daļu šādā redakcijā:

„(4) Centralizēto iepirkumu institūcija var veikt iepirkumus un organizēt iepirkuma procedūras citu Eiropas Savienības dalībvalstu pasūtītāju vajadzībām. Šādā gadījumā centralizēto iepirkumu institūcija piemēro šajā likumā noteiktās prasības.”

Priekšlikums ir iesniegts Latvijas Republikas Saeimas Tautsaimniecības, agrārās, vides un reģionālās politikas komisijai 2011.gada 23.augustā, un atkārtoti 2011.gada 8.novembrī.

Ministru prezidents V.Dombrovskis

Veselības ministre I.Circene

20.12.2011. 11:36

451

Agnese Raboviča

67876060, agnese.rabovica@vm.gov.lv